„Kde končí tvoja kresba môže začať moja ale nemusí, ako sa v tom cítiš?“
Undary – bytosť hranice
Eva Vaňová
The Shape of What Remains
Do akej miery je možné skúsenosť spoločnej tvorby preniesť do galerijného prostredia bez straty jej pôvodného sociálneho kontextu? A môže byť výsledkom takéhoto procesu autonómne umelecké dielo, ktorého kvality nebudeme posudzovať iba na základe jeho spoločenského prínosu? Tieto i ďalšie otázky sa vynárajú pri uvažovaní o výstave Evy Vaňovej The Shape of What Remains. Autorka sa v nej vracia k niekoľkoročnej participatívnej práci, predovšetkým s deťmi z rôznorodých, často sociálne znevýhodnených prostredí, a pokúša sa jej efemérne, na medziľudských vzťahoch založené kvality transponovať do autonómneho výtvarného jazyka.
Umeleckú cestu Evy Vaňovej som mal možnosť sledovať od jej začiatkov na Fakulte umení v Ateliéri obrazu vedenom Otom Hudecom. Ako pedagóg občas u študentstva rozpoznám ten druh cieľavedomosti sprevádzanej zrelým kritickým odstupom od seba samého, ktorý býva dobrým predpokladom presadenia sa na výtvarnej scéne. Dovolím si tvrdiť, že je to aj prípad umelkyne, ktorá sa predstavuje na aktuálnej výstave. Lokálny kontext umeleckého vzdelávania následne prekročila magisterským štúdiom na brnenskej FaVU v Ateliéri environmentu, ako aj rozvíjajúcou sa výstavnou činnosťou v širšom česko-slovenskom prostredí. Jej postupné etablovanie sa na výtvarnej scéne potvrdzuje účasť na mnohých skupinových výstavách, napríklad v medzinárodnej zostave v bratislavskej Gandy Gallery, alebo aj samostatná výstava v brnianskej Galerii Edikula. K výraznejším oceneniam patrí tretie miesto v súťaži Maľba roka 2025 či tohtoročná finalistická účasť na Cene Kassák za súčasné umenie v Budapešti.
Počas štúdia sa Eva pomerne rýchlo vzdialila od tradičnej predstavy individuálnej ateliérovej tvorby. V projektoch Na hranici a Mapovanie očami detí rozvíjala spoluprácu s rôznymi komunitami, pričom sa jej autorská pozícia prelínala s rolou pedagogičky, facilitátorky, čiastočne aj sociálnej pracovníčky. Takáto multiplicita rolí prirodzene vyvoláva otázku, kde sa vlastne nachádza hranica medzi umeleckou tvorbou a sociálnou intervenciou. Zároveň otvára problematiku autorstva a etických limitov reprezentácie skúseností druhých. Práve uvedomenie si týchto úskalí viedlo Vaňovú k prehodnoteniu spôsobu prezentácie komunitných projektov. Jej súčasná prax sa tak rozvíja v dvoch vzájomne prepojených rovinách – pokračujúcej participatívnej činnosti a umeleckom výskume jej princípov, mechanizmov a možností ich výtvarného sprostredkovania.
Participatívne umenie má dnes už pevné miesto v diskurze súčasného umenia, hoci otázka jeho hodnotenia stále vyvoláva polemiky. Na jednej strane stojí dôraz na dialóg, spoluprácu a spoločenskú zodpovednosť tvorby, na druhej otázka jej estetických kvalít a schopnosti prekročiť konkrétnu sociálnu situáciu, z ktorej vyrastá. Toto napätie, prítomné napríklad v rozdielnych teoretických prístupoch Granta Kestera a Claire Bishop, je podľa môjho názoru dôležitým východiskom aj pre pochopenie aktuálnej výstavy. Kester zdôrazňuje dialogický a etický rozmer participatívneho umenia, zatiaľ čo Bishop kritizuje redukovanie umeleckej hodnoty na etické kritériá a upozorňuje na význam estetickej skúsenosti, konfliktu a antagonizmu. Vaňová sa v kontexte týchto úvah pokúša o pomerne náročnú transformáciu vlastných skúseností do podoby objektov a obrazov, ktoré už nereprezentujú konkrétne komunity, ale skúmajú samotné princípy participatívnej tvorby.
Výstava tak predstavuje súbor abstraktných obrazov a priestorových objektov, ktorých spoločným menovateľom je línia, dotyk a pamäť. Obrazy vytvorené kombináciou kresby a textilných techník charakterizuje úsporná farebnosť a subtílne reliéfne štruktúry. Ich výtvarný jazyk vyrastá zo spontánnosti detskej kresby, ktorá však nie je mechanicky reprodukovaná, ale transformovaná do individuálnej abstraktnej kompozície. V niektorých dielach prevláda striedma práca s líniou, inde sa objavujú expresívnejšie gestá. Pozoruhodná je pritom materiálová stránka obrazov, v ktorých mäkkosť textilného vlákna kontrastuje so strohosťou lineárneho znaku. Pôvodná skúsenosť sa tu neuchováva ako doslovný záznam, ale skôr ako pamäť gesta, dotyku či atmosféry. Detská kresba sa tak stáva súčasťou osobitého výtvarného jazyka, v ktorom nadobúda novú estetickú kvalitu.
Odlišnú polohu predstavujú zostavy drevených kociek, ktoré kombinujú geometrickú pravidelnosť s organickými líniami a farebnými štruktúrami. Pripomínajú stavebnicu, ale zároveň fungujú ako samostatné sochárske kompozície. Ich vzájomné preskupovanie odkazuje k otvorenosti participatívneho procesu, v ktorom výsledná podoba nemusí byť výlučne autorskou. Vaňová tu pracuje s pozoruhodným paradoxom pevného, geometricky ohraničeného objektu, ktorý sprostredkúva premenlivosť medziľudských vzťahov. Objektový systém štyroch rôznych povrchových štruktúr vychádza z princípov personifikovaných imaginárnymi bytosťami Luma, Mirova, Aira a Undary, inšpirovanými konceptom špekulatívnej fabulácie Donny Haraway. Dotyk, preklad významov, spoločný priestor a hranica však nie sú iba charakteristikami týchto objektov, ale prestupujú celou autorkinou tvorbou. Predstavujú akési metodologické nástroje umožňujúce reflektovať telesnosť, vzťahovosť, etické limity či premenu skúsenosti na výtvarný znak. Odľahčenejšiu polohu priestorovej interpretácie kresbovej linky predstavujú nenápadné kovové objekty. Ich nepravidelné, miestami až biomorfné línie pripomínajú spontánnosť detskej kresby, ktorá však tentoraz opúšťa plochu obrazu a vstupuje do priestoru. Akoby sa tieto objekty trochu nespratne oslobodili a práve vyskočili z jemného pnutia medzi kresbou, reliéfom a objektom.
Osobitné miesto v inštalácii zaujímajú objekty pripomínajúce detské pieskoviská, ktorých dno tvorí autentická kresba z Evinej participatívnej práce. Divák sa stáva akýmsi archeológom cudzej pamäti, v ktorej odkrýva bezprostrednosť detskej výtvarnej skúsenosti. Tieto objekty možno vnímať ako interpretačný kľúč celej výstavy. Zatiaľ čo obrazy pôvodnú skúsenosť výtvarne transformujú a drevené objekty ju prevádzajú do otvoreného priestorového systému, pieskoviská uchovávajú jej autentickú stopu. Napriek tomu ani tu nejde o jednoduchú dokumentáciu. Práve akt odkrývania premieňa spomínanie na novú participatívnu situáciu, v ktorej sa minulé gesto opätovne sprítomňuje prostredníctvom fyzickej skúsenosti diváka.
V tomto zmysle výstava The Shape of What Remains nesleduje iba otázku, čo zostáva po skončení participatívneho procesu, ale aj to, čo sa pri jeho transformácii stráca, premieňa či získava nový význam. Vaňová sa pritom nevyhýba istému rozporu, ktorý sprevádza premenu kolektívnej skúsenosti na individuálnu umeleckú výpoveď. Ak totiž pôvodná hodnota jej projektov spočívala predovšetkým v sociálnych vzťahoch, ich následná autorská redefinícia nevyhnutne znamená aj stratu časti pôvodného kontextu. Na druhej strane práve tento odstup umožňuje vznik diel, ktoré už nie sú bezprostredne odkázané na poznanie okolností svojho vzniku. Autorka tak nepristupuje k estetickej autonómii ako k popretiu participácie, ale ako k ďalšej rovine jej skúmania. Výstava preto nie je len retrospektívnym pohľadom na niekoľkoročnú tvorbu, ale aj pozoruhodným pokusom o formulovanie vlastnej umeleckej identity, v ktorej sa napätie medzi sociálnou angažovanosťou a autorskou suverenitou stáva produktívnym východiskom ďalšieho umeleckého výskumu. 

